
Бүген Татарстан Президенты 19 июньдә Казанның Спорт сараенда ачылган “Kazanhalal-2011” Халыкара күргәзмәсендә булды. Күргәзмә ислам бизнесы һәм финанслары буенча ΙΙΙ Халыкара саммит - Kazansummit-2011 кысаларында узды.

Рөстәм Миңнеханов күргәзмәдәге экспозицияләрне карады. Анда Россиянең 13 шәһәреннән, шулай ук Малайзия, Төркия һәм Индонезия хәләл тауар җитештерүчеләре, 60тан артык катнашучы үз продукцияләрен тәкъдим итте. Оештыручылар күргәзмә Татарстаныж хәләл тауар ьитештерүчеләрен генә түгел, ә бөтен Россия эшмәкәрләрен берләштерәчәгенә ышаныч белдерде.

Күргәзмәдә катнашучылар республика башлыгына Болгардагы төзекләндерелүче Җәмигъ мәчетенең 3D форматында сурәтләнгән панно, түбәтәй, татар мөселман календаре, Харун Яхъя китапларын бүләк итте.

Күргәзмәне Ислам бизнесы һәм финансын үстерү буенча коммерцияле булмаган фонд һәм Хәләл тауарлар җитештерүчеләр ассоциациясе оештыра. Анда азык-төлек, кием-салым, косметика һәм парфюмерия, финанслар һәм туристлык өлкәсе хезмәтләре тәкъдим ителде.
Рөстәм Миңнеханов “Kazanhalal-2011” халыкара күргәзмәсендә булды